追賦九華
作者：陳文蔚
朝代：宋

paragraphs: 我聞九華名，未登九華峰。
睨視百里外，烟翳嘗冥濛。
快意一披抉，幾欲挾長風。
庶識真面目，高下俱迎逢。
飛雪如有意，未積先消融。
凌晨展清眺，萬里開晴空。
炯然明吾眸，洗出青芙蓉。
未暇窺杳眇，固已領其宗。
憶昔訪廬阜，妙處嘗支筇。
景遇可題品，一一歸詩筒。
九華名此邦，挺挺諸山雄。
若欲於五老，優劣定其中。
竊比之孔門，等級回與雍。
未敢謂覈論，折衷章泉翁。